《次韵燕泉司空和陶五首 其四 馀闲》
明代·黄衷

郴有何公岭，遥望富春山。山中读书客，归欤曾待年。

狂飙少静宇，惊濑非渟渊。嬉猱本樛木，鸣鹤仍青田。

齿发涉知命，稍悟天人间。物役恒在后，物理定于前。

眇眇泛泽士，茶灶留孤烟。如何清圣轨，芜没首阳巅。

百年爱长夏，晷刻皆馀闲。敢薄渗园傲，尔生同介然。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。